
Biztonsági zónák a Holdon - jogtalan kisajátítás vagy szükségszerű lépés?

 Az Artemis-megállapodás bevezette a biztonsági zónák intézményét, mely a due regard elvén alapszik. Ez az összetett struktúra nemzetközi együttműködésen, új űrjogi gyakorlatok megformálásán, rendszeres ellenőrzéseken és konzultációkon alapul, hogy biztosítsa a holdi űrtevékenységek békés és biztonságos végrehajtását. A nemzetközi közvélemény szkeptikus ezzel kapcsolatban, mert a Hold res communis omnium usus terület, mely a kisajátítás tilalma alá esik. Tanulmányom a biztonsági zónák és az űrjog összeegyeztethetőségét, annak precedenseit és analógiáit, valamint pozícióját vizsgálja a világűrpolitikában.
A kutatás módszertana:
A tanulmány egy desk research szekunder kutatás, mely a kvalitatív módszertanon alapszik, mely tartalmaz dokumentumelemzést, megfigyelést és mérést. A vizsgált kérdéskörök: a biztonsági zónák összeegyeztethetősége a világűrjoggal, a biztonsági zónák precedensei és analógiái, a biztonsági zónák pozíciója a világűrpolitikában.
Legfontosabb következtetések:
Az űrtevékenységek szabályozásában az államok normatív értelemben gyengébb eszközöket alkalmaznak a nemzetközi konszenzus hiányában, az Artemis Accords is egy ilyen megállapodás. A biztonsági zónák koncepciója megosztó, de egyértelmű elítélése sem alaptalan. A zónák létrehozása nem sérti az űrjogot, de potenciálisan konfliktusokat eredményezhet. A zónák ezzel párhuzamosan hozzájárulhatnak a due regard elv érvényesüléséhez, de az ENSZ-en belüli szabályozás szolgálhatna a legoptimálisabb megoldásként. A polarizálódó nemzetközi politikai környezet miatt azonban ez nem megvalósítható, így az Artemis-megállapodásra és vélhetőleg az ILRS jogi kereteire hagyatkozhatunk a holdi tevékenységek szabályozásában a New Space korszakában.



